Informanter er valgt med bakgrunn i:

* Det forventes at de utvalgte informantene har et grunnlag for å uttale seg om risikostyring i med fokus på byutvikling.
* Interne ansatte i kommunen. Som arbeider med kommuneplan, kommunedelplaner, område og reguleringsplaner. Ulike tjenesteområder i kommunen som oppvekst barn og unge, helse og velferd, oppvekst skole, innovasjon og digitalisering, byutvikling og teknisk, Sandnes havn KF, Sandnes eiendomsselskap KF og Sandnes tomteselskap KF.
* Samtidig er noen av medlemmene i det kommunale beredskapsrådet valgt som representanter for nødetater og frivillige foreninger (FORF)

Informant er mann og ikke bosatt i Sandnes kommune med alder på 46 år. Han har en ledende stilling i Sandnes Eiendomsselskap KF

Faglig kompetanse: Bygningsingeniør og master i produktutfordring med vekt på maskin og materialer.

Arbeidserfaring: Har tidligere arbeidet som prosjektleder i byggefirma, forvaltning av bygg i Stavanger kommune, drift og vedlikehold, kontrakter og eiendom for bygningsmasse/datahaller til Statoil/Equinor.

1. **Kan du beskrive din tilnærming til begrepene risiko og sårbarhet?**

Når det gjelder risiko så går det egentlig på hvor stor sannsynlighet for at noe kan skje, er vi villige til å ta en risiko for at noe kan skje eller? Sårbarhet er mer hvem som blir skadelidende eller om infrastruktur faller bort pga. av en tilstand.

1. **Har du aktivt deltatt i arbeid med risiko- og sårbarhets analyser, og evt. hvordan vil du beskrive dette arbeidet?**

Jeg har deltatt i analysearbeid i flere sammenhenger, nå sist ved revideringen av HROS i Sandnes kommune, og i tidligere jobber i forhold til bygg og teknisk infrastruktur. Når det gjelder bygg risiko og menneskerisiko og hendelser knyttet til dette, mener jeg å ha arbeidet en del med dette. Jeg ser ikke dette som et arbeide man kan gjøre alene- det er viktig med en bred faglig deltakelse.

1. **Hvordan vil du beskrive usikkerhet i forhold til arbeid med risiko- og sårbarhetsanalyser?**

Når det gjelder analyser, tenker jeg at det er en grad av usikkerhet i alle analyser. Det dreier seg om hvilke barrierer som settes inn, og man må gjøre seg opp en mening om hvor mye usikkerhet man kan leve med i de gitte situasjonene. Hva er akseptabel usikkerhet, det er alltid usikkerhet i en eller annen form.

1. **Er helhetlig risiko- og sårbarhetsanalyse viktige for kommunale rapporter?**

Det er klart at dette bør hensyntas i forbindelse med utarbeiding av kommunale rapporter. Flere bør ta med seg funn i HROS når de utarbeider andre rapporter, ja.

1. **Har du et forhold til risikostyring og dette begrepet?**

Ja, jeg vil si at jeg har det i ryggmargen og bruker det til dels i saksbehandlingen og det daglige arbeidet. Men jeg har nok også et forbedringspotensial, mulig vi gjør dette i stor grad uten å være klar over det.

1. **Hvilke kriterier legges til grunn for arbeidet med samfunnssikkerhet og beredskap i det norske samfunnet, er det spesielle instanser du vil nevne her?**

Her vil jeg nevne DSB som statlig instans. Rogaland brann – og redning IKS har vi mye samarbeid med i forhold til bygg og brannforebygging.

1. **Er det spesielle lover eller forskrifter som regulerer arbeidet med samfunnssikkerhet i norske kommuner?** Her vil jeg nevne Plan- og bygningsloven og TEK 17, i forhold til brann ol. Vil også nevne regulering og slike ting. Muligens også NVE som forvalter av lover og forskrifter for vannressurser og vassdrag.
2. **Er Sandnes kommune etter din oppfatning en pådriver for å fremheve arbeid med samfunnssikkerhet og beredskap?**

Ja, jeg vil si at vi er blitt bedre, men at vi fortsatt har en vei å gå. Men synes at vi har gjort et godt arbeid med den nye helhetlig risiko- og sårbarhetsanalysen som er utarbeidet nylig. Nå er det opp til oss å ta den i bruk, om vi gjør dette i det videre arbeidet tenker jeg at vi går i retning av å være pådrivere for dette fagfeltet. Til sammenligning oppfatter jeg Rogaland brann- og redning IKS til å være pådriver for samfunnssikkerhet og beredskap i regionen.

1. **Det er fokusert mye på å bygge robuste samfunn den senere tiden, hvordan vil du forklare hva robust er i denne konteksten?**

Robust samfunn kan tolkes som flere ting. Det være seg hvordan bydeler er og befolkningssammensetning er i forhold til bakgrunn evt. forhindre gettoer i negativ forstand.

Eller hvordan infrastruktur er etablert med tanke på å tåle påkjenninger eller muligheter for å erstatte den ved bortfall. Nevner strømaggregat, sette inn vannvogner osv. Eller hvordan en bydel blir etablert ved å tenke over redundans.

1. **Opplever du at Sandnes kommune har en integrert praksis for risikostyring, evt. hvordan eller hvorfor ikke?**

Jeg tror Sandnes kommune har en del å gå på når det gjelder risikostyring. Jeg oppfatter det slik at det politiske nivået ikke setter søkelys på risikostyring for å være konkret. Tenker også at administrasjonen har et forbedringspotensial i å belyse risikostyring og hva det innebærer i saksfremstillingen.

1. **Hvilke sårbarheter vil du trekke frem som mest fremtredende i en byutviklingssammenheng for Sandnes?**

Her vil jeg nevne dette med mulig havstigning, flom og klimautfordringer, leirgrunn og innslag av dette i bysentrumet samt viktige funksjoner i kommunen som kan blir berørt av dette. Men også at det er noe spredt etablering av bebyggelse opp mot store naturområder og fare for skogbrann i et større område.

1. **Hvordan er vektingen etter din mening i forhold til hvem som påvirker byutvikling i størst grad mellom private og offentlige aktører i Sandnes, 50/50 eller?**

Hei tenker at nå etter hvert så er nok det offentlige mer på ballen så jeg vil si 60/40, men tidligere i Sandnes så omvendt da styrte nok de private mer byutviklingen.

1. **Hva har vært det viktigste byutviklingsgrepet etter din mening for Sandnes og hvorfor er nettopp dette?**

Jeg har inntrykk av at Sandnes kommune fokuserer mer på fortetting og ser verdien i de grønne lungene. Sandnes kommune har jo vært en vekstkommune og bydeler har vokst frem fra å være en mindre sammenheng til å bli noe større. Jeg er usikker på om det er et riktig grep å satse på flere bydeler samtidig fremfor å lage en strategisk helhetlig plan for sentrumsområde.

1. **Har Sandnes kommune fokusert på analysearbeid og sikkerhetsstyring i kommuneplan sammenheng de siste 10 årene etter din mening?**

Som jeg nevnte tidligere har Sandnes kommune hatt en sterk vekst i denne perioden, men jeg oppfatter det mer som at veksten har vært viktigere enn vektleggingen av sikkerhetsstyring i denne perioden. Det vil si at jeg tror innstillingen har vært mer at vi skal få det til uten å tenke over om det er viktig å tenke sikkerhet knyttet til nye bolig områder i kommunen.

1. **Hva er den største utfordringen i et risikoperspektiv når det gjelder byutviklingen i Sandnes fremover etter din mening?**

Jeg tenker at det å være mer målrettet i den kommunale planleggingen utfordrer både administrasjon og politikere for å ha en strategi for hvordan Sandnes skal utvikle seg fremover f.eks. de neste 20 årene sett i forhold til infrastruktur, befolkningsvekst, demografi og levekår. Jeg tenker at det må være et mål at det risikobildet vi ser i dag, må ligge til grunn for den fremtidige styringen av risiko. Men som sagt dette er utfordrende å få til både administrativt og politisk.